Place Vendôme

Place Vendôme (Námestie Vendôme), pôvodne Place Louis le Grand (Námestie Ľudovíta Veľkého) je jedno z kráľovských námestí v Paríži, obdĺžnik so skosenými rohmi s rozmermi 213 x 146 m. Vzniklo v rokoch 1685 – 1699 na prianie kráľa Ľudovíta XIV. podľa plánov architekta J. Hardouin-Mansarta. Opis Place Vendôme je veľkolepé obdĺžnikové námestie v 1. obvode medzi Jardin des Tuileries a Operou, kde je i najbližšia stanica metra. Jeho osou prechádza jediná ulica (Rue de la Paix) a uprostred stojí Colonne Vendôme, pôvodne z roku 1810. Fasády domov okolo námestia majú jednotný architektonický vzhľad, ktorý sa zachoval v takmer neporušenej podobe. V posledných rokoch bolo pod námestím vybudované podzemné parkovisko, takže z neho zmizli parkujúce autá. Dôležité stavby Colonne Vendôme, bronzový víťazný stĺp cisára Napoleona I. postavený podľa vzoru víťazného stĺpa cisára Trajána v Ríme. Stojí na mieste jazdeckej sochy kráľa Ľudovíta XIV. zbúranej v roku 1792. Stĺp je 44,3 m vysoký a má zhruba 3,60 m v priemere, na vrchole je socha Napoleona a po obvode sa vinie bronzový reliéf o dĺžke 280 m, kde sú na 425 bronzových tabuliach znázornené Napoleonove bitky a víťazstva v roku 1805. Vnútrom vedie točité schodište hore na plošinu. Stĺp bol zbúraný v roku 1871 za Parížskej komúny a obnovený v roku 1873. V dome č. 12 zomrel v roku 1849 Fryderyk Chopin. V dome č. 13 sídli Ministerstvo spravodlivosti, pod jedným z okien v prízemí je umiestnený mramorový meter z roku 1795. V dome č. 15 je slávny hotel Ritz. V dome č. 16 predvádzal od roku 1778 lekár Mesmer ukážky hypnózy. Dom č. 23 si dal postaviť škótsky finančník John Law, ktorého rozsiahle podvody pri zavádzaní papierových peňazí spôsobili v roku 1720 štátny bankrot. Pozri aj Ľudovít XIV. Literatúra Václav Fiala, Umělecká Paříž, Praha, Lidové noviny 2002, ISBN 80-7106-418-1, s. 162 – 163 Danielle Chadych, Le Marais. Évolution d'un pyasage urbain, Paris, Parigramme 2005, ISBN 2-84096-188-1, s. 476 – 509 Iné projekty Commons ponúka multimediálne súbory na tému Place Vendôme Externé odkazy "Colonne de Vendôme" Archivované 2009-09-13 na Wayback Machine "Place Vendôme - Paris Zdroj Tento článok je čiastočný alebo úplný preklad článku Place des Vosges na českej Wikipédii. Informácie v infoboxe sú sčasti alebo úplne prebrané z infoboxu článku Place Vendôme zverejneného na francúzskej Wikipédii.